Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 337/12/2202	Galanta, 2.7.2012
EEČ : 2-17-153-2012

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v dobe od 27. 04. 2012 sa prostredníctvom viacerých telefonických hovorov a SMS správ začal XXXXX, nar. XXXXX, trvale bytom XXXXX, XXXXX, po vulgárnych nadávkach, slovne vyhrážať usmrtením a to zastrelením, respektíve strelením guľky medzi oči, dobodaním nožom do chrbta a rozpáraním brucha a to až tak, že to u poškodeného XXXXX vzbudilo dôvodnú obavu o jeho život ako aj zdravie. 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Okresného riaditeľstva PZ v Galante, Obvodného oddelenia PZ XXXXX zo dňa 02. 05. 2012 bolo začaté trestné stíhanie vo veci a uznesením zo dňa 03. 05. 2012 bolo vznesené obvinenie XXXXX za prečin nebezpečné vyhrážanie podľa § 360 ods. 1 Trestného zákona na tom skutkovom základe, ako je to uvedené  vo výrokovej časti tohto uznesenia.
   	
Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

V predmetnej veci sa obvinený k spáchaniu skutku v plnom rozsahu priznal a oľutoval ho. Výslovne súhlasil s tým, aby prokurátor trestné stíhanie proti nim podmienečne zastavil. Obvinený je stíhaný za prečin nebezpečné vyhrážanie podľa  § 360 ods.1  Tr. zákona, ktorého horná hranica trestnej sadzby predstavuje jeden rok. 

Trestná činnosť je obvinenému okrem vlastného priznania preukázaná aj ďalšími zadováženými dôkazmi a to výsluchmi svedkov a listinnými dôkazmi. 

Obvinený XXXXX doposiaľ nebol súdom trestaný, bol jeden raz postihnutý pre priestupok, išlo o priestupok na úseku cestnej premávky. Z miesta trvalého bydliska je hodnotený v podstate kladne. Zamestnávateľ spoločnosť XXXXX XXXXX ho hodnotí veľmi pozitívne tak po pracovnej stránke, ako aj po stránke medziľudských vzťahov. 

Poškodený XXXXX náhradu škody od obvinených nežiadal, pretože podľa jeho vlastného vyjadrenia mu žiadna ani nevznikla.   
	
Súčasne som podľa § 216 ods. 2 Tr. por. stanovila obvinenému skúšobnú dobu v trvaní dvanástich mesiacov, počas plynutia ktorej mu neukladám žiadne osobitné obmedzenia. Skúšobná doba začne plynúť od právoplatnosti tohto uznesenia.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por., prokurátor rozhodne, že sa osvedčil. Inak  rozhodne, a to aj počas skúšobnej doby, že sa v trestnom stíhaní pokračuje.
	
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka